Suvel ja sügisel on üsna tavapärane, et sööme neid värskena. Ent marju tasub kindlasti iga päev süüa ka talvel — sügavkülmutatud marju sulatades ja erinevatele toitudele lisades või mahlana.
Mis teeb põhjamaa marjadest supertoidud?
Looduses puhtalt kasvanud marjad on tulvil kiudaineid, vitamiine, mineraalaineid ja taimseid bioaktiivseid ühendeid, näiteks polüfenoole, flavonoide ja antotsüaane, mis toimivad antioksüdantidena ja vähendavad organismis vabade radikaalide toimet. Selliseid ühendeid sünteesivad taimed näiteks haigustekitajate vastu või on need pigmendid, mis annavad marjadele värvi.
Vabad radikaalid on ühendid, mis tekivad inimese kehas ainevahetuse protsesside käigus. Õigupoolest need meile kahju ei teegi, kui vabade radikaalide ja antioksüdantide vahel valitseb tasakaal. Ent kui see tasakaal on paigast ära, ohustavad meid erinevad haigused. Vabad radikaalid kahjustavad rakke ning võivad viia enneaegse vananemise, vähi ja veel mitmete tõsiste haigusteni.
Lisaks tasakaalustamata toitumisele suurendavad vabade radikaalide hulka näiteks kokkupuude saastega, suitsetamine, alkohol, nakkused, ravimid jms. Tõhus viis organismi tugevdamiseks vabade radikaalide vastu on süüa antioksüdantide rikast toitu. Uuringute järgi võivad polüfenoolide rohked toiduained, näiteks marjad vähendada mitmetesse haigustesse haigestumise riski.
Põhjamaises kliimas on vähem päikest ning lühikese suve jooksul tuleb taimedel kasvada tugevaks. Nad koguvad endasse palju looduse jõudu ja väge, et elada üle külmad talved. Tänu sellele ongi põhjamaised metsa- ja aiamarjad toitainete poolest rikkamad kui kultuurmarjad või kuuma päikese käes kasvanud viljad.
Näiteks kultuurmustika hele viljaliha ei sisalda pigmentaineid. Tänu sellele on antotsüaanide sisaldus harilikus metsmustikas (400 mg / 100 g) keskmiselt kaks korda suurem kui kultuur- ehk aedmustikas. Aedmustikas sisaldab ka vähem C-vitamiini.
Soovid tugevdada organismi ja ennetada haigusi?
Tänu antotsüaanidele on marjad suurepärane toiduaine, mida süüa nii haiguste ennetamiseks kui loomulikult ka haige olles, sest neil on tugevad põletiku- ja viirustevastased ning immuunsust tugevdavad omadused. See tähendab, et marjad aitavad organismi tugevdada ja seeläbi haigustekitajatega paremini toime tulla ning haiguse korral nendest kiiremini jagu saada.